《次韵奉答诸公》
宋代·汪大猷

自入中书不计年，只将方寸作良田。
桑榆物外都无累，桃李人家賸有缘。
放意不妨娱绿野，勒功何必同燕然。
姓名元在丹台上，千岁徜徉小洞天。

作者简介：（1120—1200）庆元鄞县人，字仲嘉，号适斋。汪思温子。高宗绍兴十五年进士。历官礼部员外郎。兼庄文太子侍讲，多寓规戒。迁秘书少监，修五朝会要。兼崇政殿说书、给事中，孝宗每访以政事，多所建议。权刑部侍郎，以新旧刑法相抵牾，请降诏编纂，书成上进。出使金国，还改权吏部尚书。后知泉州，改隆兴府、江西安抚使。卒谥庄靖，一谥文忠。有《适斋存稿》等。